-
E sa nɛ we nɔ hyɛli nɛ a ye anɔkuale (1-5)
-
Kristofohi nɛ a ji sɔmɔli a he si bami (6-13)
-
“Nyɛ ko be níhi nɛ a ngma a he” (6)
-
Kristofohi, nihi nɛ a ngɛ mɛ hyɛe ngɛ fiɛmi he (9)
-
-
Paulo susuɔ e mumi mi bimɛ ɔmɛ a he (14-21)
Anɛ o maa suɔ nɛ o kane munyu nɛ ɔ ngɛ %% mi lo?
4 E sa nɛ adesa nɛ e bu wɔ kaa Kristo tsɔli* kɛ we nɔ hyɛli nɛ a tu Mawu laami sanehi nɛ a ngɛ klɔuu ɔ ngɔ wo a dɛ. 2 Enɛ ɔ he ɔ, nɔ́ nɛ a hyɛɛ blɔ ngɛ we nɔ hyɛli a dɛ ji kaa a maa ye anɔkuale. 3 Jehanɛ ɔ, ngɛ ye blɔ fa mi ɔ, e he hia we mi tsɔ kaa nyɛ maa hyɛ ye sane mi, aloo a maa kojo mi ngɛ adesa kojomi he* ko. Ngɛ anɔkuale mi ɔ, imi nitsɛ po i hyɛ we ye sane mi. 4 Ejakaa i li nɔ́ yayami ko nɛ i pee, se pi lɔ ɔ nɛ maa tsɔɔ kaa dalɔ ji mi; nɔ nɛ e hyɛɛ ye sane mi ji Yehowa.* 5 Enɛ ɔ he ɔ, nyɛ ko kojo nɔ́ ko nɔ́ ko loko be nɛ a to ɔ nɛ su, kɛ yaa si be nɛ Nyɔmtsɛ ɔ maa ba. E ma je diblii mi laami níhi kpo kɛ ba la nya, nɛ e ma je tsui mi susumihi hu kpo, kɛkɛ ɔ, nɔ fɛɛ nɔ nine maa su e yi jemi nɔ kɛ je Mawu ngɔ. 6 Jehanɛ ɔ, nyɛmimɛ, i ngɔ ní nɛ ɔmɛ kɛ to imi nitsɛ kɛ Apolo wa he konɛ e hi ha nyɛ, bɔ nɛ pee nɛ kɛ gu wa nɔ ɔ, nyɛ maa kase mlaa a: “Nyɛ ko be níhi nɛ a ngma a he,” konɛ nyɛ ko wo nyɛ he nɔ nɛ́ nyɛ ba bu nɔ ko pe nɔ ko. 7 Ejakaa mɛnɔ pee mo slɔɔto ngɛ ni kpahi a he? Ngɛ anɔkuale mi ɔ, mɛni o ngɛ nɛ pi nɛ o nine su nɔ? Ke niinɛ nɛ o nine su nɔ ɔ, lɛɛ mɛni he je nɛ o fĩaa kaa nɔ́ nɛ pi nɛ o nine su nɔ ɔ? 8 Anɛ nyɛ tsui nɔ nyɛ mi momo lo? Anɛ niatsɛmɛ ji nyɛ momo lo? Anɛ nyɛ bɔni nɔ yemi kaa matsɛmɛ si wɔ lo? Ngɛ anɔkuale mi ɔ, i ná nɛ nyɛ bɔni nɔ yemi kaa matsɛmɛ konɛ wɔ hu waa piɛɛ nyɛ he kɛ ye nɔ kaa matsɛmɛ. 9 Ejakaa e peeɔ mi kaa Mawu ngɔ wɔ nɛ wa ji bɔfo ɔmɛ ɔ kɛ pee nyagbe nihi nɛ a je mɛ kpo ngɔ tsɔɔ kaa nihi nɛ a bu mɛ gbenɔ fɔ, ejakaa wa ba pee nihi nɛ a ngɛ mɛ hyɛe ngɛ fiɛmi he kɛ ha je ɔ kɛ hiɔwe bɔfohi kɛ adesahi. 10 Kristo he je ɔ, wa pee kuasiahi, se nyɛɛ lɛɛ, nyɛ ji juɛmitsɛmɛ ngɛ Kristo mi; wa gbɔjɔ, se nyɛɛ lɛɛ nyɛ he wa; nihi buɔ nyɛ, se wɔɔ lɛɛ a bui wɔ. 11 Kɛ ba si ngmlɛfia nɛ ɔ mi ɔ, loloolo ɔ, hwɔ ngɛ wɔ yee, nɛ kuma hu ngɛ wɔ yee, nɛ wa hɛɛ wa he gu, nɛ a ngɛ wɔ kongoe,* nɛ wa be hi he 12 nɛ wa gboɔ dengme, nɛ waa kɛ wɔ nitsɛmɛ wa ninehi ngɛ ní tsue. Ke a jɛ wɔ ɔ, wɔɔ lɛɛ wa jɔɔ mɛ; ke a wa wɔ yi mi ɔ, wa toɔ wa tsui si kɛ daa nya; 13 ke a puɛ wa biɛ ɔ, waa kɛ gbi blɛuu haa heto;* wa pee kaa kuku kɛ ha je ɔ, kɛ níhi tsuo a mi dwɔmi kɛ ba si amlɔ nɛ ɔ. 14 I ngɛ nyɛ ní nɛ ɔmɛ ngmae, pi kaa ma kɛ gbe nyɛ zo, se mohu konɛ ma kɛ wo nyɛ ga kaa ye bimɛ nɛ i suɔ. 15 Ejakaa eko ɔ, nyɛ ma ná nɔ hyɛli* 10,000 ngɛ Kristo mi, se ngɛ anɔkuale mi ɔ, nyɛ be tsɛmɛ fuu; ejakaa ngɛ Kristo Yesu mi ɔ, i ba plɛ nyɛ tsɛ kɛ gu sane kpakpa a nɔ. 16 Enɛ ɔ he ɔ, i ngɛ nyɛ he wami woe kaa nyɛɛ kase mi. 17 Lɔ ɔ he je nɛ i ngɛ Timoteo tsɔe kɛ ba nyɛ ngɔ ɔ nɛ, ejakaa e ji ye bi nɛ i suɔ lɛ nɛ e yeɔ anɔkuale ngɛ Nyɔmtsɛ ɔ mi. E ma ba kai nyɛ blɔhi a nɔ nɛ i guɔ kɛ peeɔ níhi ngɛ Kristo Yesu mi ɔ, kaa bɔ nɛ i ngɛ ní tsɔɔe ngɛ he fɛɛ he ngɛ asafo fɛɛ asafo mi ɔ. 18 Ni komɛ ngɛ a he nɔ woe kaa nɔ́ nɛ i be nyɛ ngɔ bae. 19 Se ke Yehowa* suɔ ɔ, e be kɛe kulaa nɛ ma ba nyɛ ngɔ, nɛ ma ba le he wami nɛ nihi nɛ a ngɛ a he nɔ woe ɔ ngɛ, se pi munyuhi nɛ a ngɛ tue ɔ. 20 Ejakaa Mawu Matsɛ Yemi ɔ, pi munyu tumi sane, se mohu he wami. 21 Te nɔ́ nɛ nyɛ suɔ nɛɛ? Anɛ e sa kaa ma ngɔ kpa kɛ ba nyɛ ngɔ lo, aloo ma ngɔ suɔmi kɛ he jɔmi mumi kɛ ba?